PMIndiaData/PMIndiaSum huggingface dataset:
தமிழகத்தின் திருப்பூருக்கு பிரதமர் வருகை

தமிழகத்தின் திருப்பூருக்கு வருகை தந்த பிரதமர் திரு நரேந்திர மோடி, மாநிலத்தில் செயல்படுத்தப்பட உள்ள பல்வேறு வளர்ச்சித் திட்டங்களை தொடங்கிவைத்தார். திருப்பூர் அருகே உள்ள பெருமாநல்லூர் கிராமத்தில் நடைபெற்ற விழாவில், பல்வேறு வளர்ச்சித் திட்டங்களை பிரதமர் தொடங்கிவைத்தார். திருப்பூரில், தொழிலாளர் அரசு ஈட்டுறுதிக் கழகத்தின் (ESIC) பன்னோக்கு சிறப்பு மருத்துவமனைக்கு அவர் அடிக்கல் நாட்டினார். 100 படுக்கை வசதி கொண்ட இந்த அதிநவீன மருத்துவமனை, திருப்பூர் மற்றும் சுற்றுவட்டாரப் பகுதிகளில், ஈஎஸ்ஐ திட்டத்தில் இணைந்துள்ள சுமார் ஒருலட்சத்திற்கும் மேற்பட்ட தொழிலாளர்கள் மற்றும் அவர்களது குடும்பத்தினரின் மருத்துவத் தேவைகளை பூர்த்தி செய்வதாக அமையும். இதற்குமுன் இந்தத் தொழிலாளர்கள் திருப்பூர் நகரில் உள்ள இரண்டு ஈஎஸ்ஐ மருந்தகங்கள் மூலம் மட்டுமே பயனடைந்து வந்தனர். அதிநவீன மருத்துவ சிகிச்சை தேவைப்படுவோர், 50 கிலோமீட்டர் தூரம் பயணம் செய்து கோவையில் உள்ள ஈஎஸ்ஐ மருத்துவக் கல்லூரி மருத்துவமனைக்குத்தான் செல்ல வேண்டியிருந்தது. சென்னை ஈஎஸ்ஐ மருத்துவ மனையையும் பிரதமர் நாட்டிற்கு அர்ப்பணித்தார். 470 படுக்கைகளுடன் அதிநவீன மருத்துவ வசதிகளைக் கொண்ட இந்த மருத்துவமனை, மருத்துவத் துறையின் அனைத்து வகையான பிரிவுகளிலும் தரமான சிகிச்சையை வழங்கும். இதுதவிர, திருச்சி விமான நிலையத்தின் புதிய ஒருங்கிணைந்த முனையக் கட்டடம் மற்றும் சென்னை விமான நிலைய நவீனமயமாக்கல் பணிகளுக்கும் பிரதமர் அடிக்கல் நாட்டினார். திருச்சியில் புதிய ஒருங்கிணைந்த விமான முனையம் அமைக்கப்படுவதன் மூலம், நெரிசல் நேரங்களில் தற்போது 2,900 பயணிகளை கையாண்டு வரும் இந்த விமானநிலையம் இனி ஆண்டுக்கு 3.63 மில்லியன் பயணிகளை கையாளும் வகையில் விரிவுபடுத்தப்படுகிறது. பாரத் பெட்ரோலியம் நிறுவனத்தின் (BPCL) எண்ணூர் கடலோர முனையத்தையும், இந்த நிகழ்ச்சியில் பிரதமர் நாட்டிற்கு அர்ப்பணித்தார். தற்போது தண்டையார்பேட்டையில் உள்ள முனையத்தைவிட பெரிதாகவும், ஒரு மாற்று முனையாகமாகவும் இது திகழும். இந்தப் புதிய முனையம் செயல்பாட்டுக்கு வரும்போது, கொச்சியிலிருந்து கடல் மார்க்கமாகவே பொருட்கள் கொண்டுவரப்படுவதால், சாலை மார்க்கமாக பொருட்களை கொண்டு வருவதால் ஏற்படும் செலவினமும் குறையும். சென்னை துறைமுகத்திலிருந்து மணலியில் உள்ள சென்னை பெட்ரோலியம் நிறுவன (CPCL) சுத்திகரிப்பு ஆலைக்கு குழாய் மூலம் கச்சா எண்ணெயை கொண்டு செல்வதற்கான புதிய திட்டத்தையும் பிரதமர் தொடங்கிவைத்தார். மேம்பட்ட பாதுகாப்பு அம்சங்களுடன் அமைக்கப்பட்டுள்ள இந்த எண்ணெய் குழாய்கள், கச்சா எண்ணெயை பாதுகாப்பாகவும், நம்பகமான முறையிலும் கொண்டு செல்லவும், தமிழகம் மற்றும் அண்டை மாநிலங்களின் தேவைகளை பூர்த்தி செய்வதாகவும் அமையும். சென்னை மெட்ரோ ரயில் திட்டத்தின் ஒரு பகுதியாக, ஏ.ஜி-டி.எம்.எஸ் -வண்ணாரப்பேட்டை இடையேயான பயணிகள் போக்குவரத்து சேவையையும் பிரதமர் தொடங்கிவைத்தார். பத்து கிலோமீட்டர் தூரமுள்ள இந்தப் பிரிவு, சென்னை மெட்ரோ ரயில் திட்டத்தின் முதற்கட்டத்தில் ஒரு பகுதியாகும். இதன் மூலம் 45 கிலோமீட்டர் தொலைவுக்கான முதற்கட்ட திட்டம் முழுமையாக பயன்பாட்டிற்கு வந்துள்ளது. இந்த நிகழ்ச்சிகளை முடித்துக் கொண்ட பிரதமர், தமது பயணத்தின் நிறைவுக் கட்டமாக ஹூப்ளிக்கு புறப்பட்டுச் சென்றார்.
மொசாம்பிக் நாடாளுமன்றத்திற்கு பிரதமர் விஜயம் மாலுவானாவில் உள்ள அறிவியல் மற்றும் தொழில்நுட்ப பூங்காவில் மாணவர்களுடன் கலந்துரையாடினார்.

மொசாம்பிக் நாடாளுமன்றத்திற்கு பிரதமர் விஜயம் செய்ததுடன், மாலுவானாவில் உள்ள அறிவியல் மற்றும் தொழில்நுட்ப பூங்காவில் மாணவர்களுடன் கலந்துரையாடினார். பிரதமர் திரு. நரேந்திர மோடி, இன்று மாபுடோவில் உள்ள மொசாம்பிக் நாட்டின் நாடாளுமன்றத்திற்கு விஜயம் செய்தார். தேசிய சட்டப்பேரவையின் தலைவர் திரு. வெரோனிகா மாகாமோவுடன் அவர் ஆலோசனை நடத்தினார். மாலுவானாவில் உள்ள அறிவியல் மற்றும் தொழில்நுட்ப பூங்காவில் புதுமை மற்றும் தொழில்நுட்ப மேம்பாட்டு மையத்திற்கும் பிரதமர் விஜயம் செய்தார். இந்த மையம் தகவல் தொழில்நுட்பம் தொடர்பான துறைகளில் வகுப்பறை பயிற்சி மற்றும் புதிய தொழில்நுட்ப நிறுவனங்களுக்கான ஆலோசனைகள் போன்ற முக்கிய சேவைகளை அளித்து வருகிறது. அங்குள்ள மாணவர்களுடன் கலந்துரையாடிய அவர் மாணவர்கள் இந்த மையத்தில் பணிபுரியம் போது ஏற்படும் அனுபவங்களைப் பகிர்ந்து கொள்ள ஊக்கப்படுத்தினார். இந்திய கல்வி நிறுவனங்களின் முன்னாள் மாணவர்களையும் அவர் சந்தித்தார். மாபுடோவில் இந்திய சமூகத்தினரிடையே கலந்துரையாடிய பிரதமர், புலம்பெயர்ந்த இந்தியர்களின் அடையாளத்தை வடிவமைத்த முதல் நாடு ஆப்பிரிக்கா தான் என்றார். கடந்த பல தலைமுறைகளாக இந்திய பாரம்பரியத்தை தொடர்ந்து கடைப்பிடித்து வருவதற்காக அவர் இந்திய சமூகத்தினரை பாராட்டினார்.
இந்தியா கேட்டில் நேதாஜி சுபாஷ் சந்திரபோஸின் பிரமாண்ட சிலை நிறுவப்படும்: பிரதமர்

இந்தியா கேட்டில் நேதாஜி சுபாஷ் சந்திரபோஸின் பிரமாண்ட சிலை நிறுவப்படும் என பிரதமர் திரு நரேந்திர மோடி அறிவித்துள்ளார். நேதாஜி சுபாஷ் சந்திர போஸின் பிரமாண்ட சிலை கட்டி முடிக்கப்படும் வரை, அந்த இடத்தில் அவரது முப்பரிமாணப் படிப்பைச் (ஹாலோகிராம்) சிலையை 2022 ஆம் ஆண்டு ஜனவரி 23 ஆம் தேதி அவரது பிறந்தநாளில் பிரதமர் திறந்து வைப்பார். ட்வீட்டர் தொடரில் பிரதமர் கூறியதாவது; ஒட்டுமொத்த நாடே நேதாஜி சுபாஷ் சந்திர போஸின் 125-வது பிறந்த நாளைக் கொண்டாட உள்ள தருணத்தில், இந்திய கேட் பகுதியில் அவரது முழு உருவக் கருங்கல் சிலை அமைக்கப்படும் என்பதை மகிழ்வுடன் தெரிவித்துக்கொள்கிறேன். அவருக்கு இந்தியா பட்டுள்ள நன்றிக்கடன் சின்னமாக இச்சிலை அமையும். நேதாஜி சுபாஷ் சந்திரபோஸின் பிரமாண்ட சிலை தயாராகும் வரை, அவரது ஹோலோகிராம் சிலை அதே இடத்தில் இருக்கும். நேதாஜியின் பிறந்த நாளான ஜனவரி 23 அன்று, ஹோலோகிராம் சிலையை நான் திறந்து வைக்கவுள்ளேன்.
இந்திய முன்னாள் தூதர் அபாசர் பியூரியா மறைவுக்கு பிரதமர் ஆழ்ந்த இரங்கல்

இந்திய முன்னாள் தூதர் திரு அபாசர் பியூரியா மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இது தொடர்பாக அவர் வெளியிட்டுள்ள ட்விட்டர் பதிவில்; “3தூதரக பணியில் இந்த தேசத்திற்கு திரு அபாசர் பியூரியா ஆற்றிய சேவைகள் என்றும் நினைவு கூரத்தக்கது. ஒடியா மொழி மற்றும் கலாச்சார வளர்ச்சிக்கு வித்திட்ட தலைசிறந்த இலக்கியவாதி. அவரது மறைவு அறிந்து மிகுந்த வேதனை அடைந்தேன். அவரது குடும்ப உறுப்பினர்கள் மற்றும் நண்பர்களுக்கு ஆழ்ந்த இரங்கலைத் தெரிவித்துக் கொள்கிறேன். ஓம் சாந்தி” என்று தெரிவித்துள்ளார்.
புரெவி புயலால் நிலவும் சூழல் குறித்து கேரள முதல்வருடன் பிரதமர் தொலைபேசி உரையாடல்

புரெவி புயல் காரணமாக கேரளாவில் நிலவி வரும் சூழல் குறித்து கேரள முதல்வர் திரு பினராயி விஜயனுடன் பிரதமர் திரு நரேந்திர மோடி இன்று தொலைபேசி மூலம் உரையாடினார். "கேரள முதல்வர் திரு @vijayanpinarayi அவர்களுடன் புரெவி புயல் சின்னத்தால் அந்த மாநிலத்தில் நிலவும் சூழல் குறித்துப் பேசினேன். கேரளாவிற்குத் தேவையான அனைத்து உதவிகளையும் மத்திய அரசு வழங்கும் என்று உறுதியளித்தேன். புயல் பாதிப்புக்குள்ளான பகுதிகளில் வசிப்போரின் பாதுகாப்பு மற்றும் நலனிற்காகப் பிரார்த்தித்துக் கொள்கிறேன்," என்று டிவிட்டர் பதிவொன்றில் பிரதமர் குறிப்பிட்டுள்ளார்.
சியோலில் உள்ள யோன்சி பல்கலைக் கழகத்தில் மகாத்மா காந்தியின் மார்பளவுச் சிலையை பிரதமர் திறந்து வைத்தார்.

Top of Form பிரதமர் திரு நரேந்திர மோடி, சியோல் நகரில் உள்ள யோன்சி பல்கலைக் கழகத்தில் மகாத்மா காந்தியின் மார்பளவுச் சிலையை இன்று திறந்து வைத்தார். தென்கொரிய அதிபர் திரு மூன் ஜே இன், தென்கொரிய குடியரசின் முதல் குடிமகள் திருமதி கிம் ஜூங் சூக், ஐக்கிய நாடுகள் அவையின் முன்னாள் பொதுச் செயலர் திரு பான் கி மூன் ஆகியோர் இந்த நிகழ்ச்சியில் கலந்து கொண்டனர். இந்த நிகழ்ச்சியில் பேசிய பிரதமர், யோன்சி பல்கலைக் கழகத்தில் மகாத்மாவின் மார்பளவுச் சிலையை திறந்து வைப்பது தனக்கு கிடைத்த கவுரவம் என்று குறிப்பிட்டார். மகாத்மா காந்தியின் 150 ஆவது பிறந்த நாளை கொண்டாடும் இத்தருணத்தில் இந்த நிகழ்ச்சி நடைபெறுவது மிகவும் சிறப்பானது என்று பிரதமர் தெரிவித்தார். தற்போது மனித குலம் எதிர்கொண்டுள்ள இரண்டு முக்கிய சவால்களான தீவிரவாதப் பிரச்சினையையும், பருவநிலை மாற்றத்தையும் எதிர்கொள்ள மகாத்மாவின் கருத்துக்களும், அறிவுரைகளும் நமக்கு உதவும் ஆற்றல் வாய்ந்தவை என்று அவர் கூறினார். இயற்கையுடன் எவ்வாறு நல்லிணக்கத்துடன் வாழ்வது என்றும், கார்பன் வெளியீட்டை எப்படி குறைப்பது என்றும், தனது வாழ்க்கை முறையின் மூலம் எடுத்துக்காட்டியவர் மகாத்மா காந்தி என்று பிரதமர் குறிப்பிட்டார். வருங்கால தலைமுறையினருக்கு தூய்மையான, பசுமையான, புவிப்பந்தை விட்டுச் செல்வது முக்கியமானது என்பதையும் மகாத்மா நமக்கு எடுத்துக்காட்டியுள்ளதாக அவர் தெரிவித்தார். தென்கொரியாவில் உள்ள மிக முக்கியமான பல்கலைக் கழகங்களில் யோன்சி பல்கலைக் கழகமும் ஒன்றாகும். தென்கொரியாவில், மகாத்மா காந்தி உலக அமைதியின் சின்னமாக மதிக்கப்படுகிறார்.
சர்வதேச யோகா தினத்தையொட்டி, லக்னோவில் நடைபெற்ற மாபெரும் யோகாசன நிகழ்ச்சியில் பிரதமர் திரு.நரேந்திர மோடி பங்கேற்பு

சர்வதேச யோகா தினம்-2017-யையொட்டி, லக்னோவில் இன்று நடைபெற்ற மாபெரும் யோகாசன நிகழ்ச்சியில் பிரதமர் திரு. நரேந்திர மோடி பங்கேற்றார். லக்னோ நகரில் தொடர் மழை பெய்தபோதிலும், ரமாபாய் அம்பேத்கர் மைதானத்தில் நடைபெற்ற நிகழ்ச்சியில், ஆயிரக்கணக்கான மக்கள் கலந்துகொண்டனர். மிகவும் ஆர்வத்துடன் கலந்துகொண்ட மக்கள் மத்தியில் பேசிய பிரதமர், இந்தியா முழுவதும் யோகா தினத்தையொட்டி நடைபெறும் நிகழ்ச்சிகளில் கலந்துகொண்டுள்ள மக்கள் அனைவருக்கும் லக்னோ-விலிருந்து வாழ்த்துகளைத் தெரிவித்துக் கொள்வதாகக் கூறினார். தற்போது, பல்வேறு மக்களின் வாழ்க்கையில் ஓர் அங்கமாக யோகா மாறியுள்ளதாக பிரதமர் தெரிவித்தார். இந்தியாவுக்கு வெளியிலும் யோகா மிகவும் பிரபலமாகியுள்ளதாக அவர் தெரிவித்தார். மேலும், உலகை இந்தியாவுடன் யோகா இணைத்துள்ளதாக அவர் குறிப்பிட்டார். கடந்த 3 ஆண்டுகளில் பல்வேறு யோகா நிறுவனங்கள் சிறப்பான வடிவத்தைப் பெற்றுள்ளதைப் பார்ப்பதற்கு மகிழ்ச்சி அளிப்பதாக பிரதமர் தெரிவித்தார். நமக்கு உடல் தகுதியுடன், உடல் ஆரோக்கியமும் முக்கியம் என்று தெரிவித்த பிரதமர், உடல் ஆரோக்கியத்தை அடைவதற்கான வழியாக யோகா இருப்பதாக தெரிவித்தார். ஒவ்வொருவரும், தங்களது வாழ்க்கையின் ஓர் அங்கமாக யோகா பயிற்சிகளை செய்ய வேண்டும் என்று பிரதமர் வலியுறுத்தினார். யோகா என்பது சுகாதார காப்பீடு என்றும், இந்தப் பயிற்சிகளை மேற்கொள்வதற்கு அதிக செலவு பிடிக்காது என்றும் பிரதமர் திரு.நரேந்திர மோடி தெரிவித்தார். முன்னதாக, லக்னோவுக்கு பிரதமரை வரவேற்ற உத்தரப் பிரதேச முதலமைச்சர் யோகி ஆதித்யநாத், யோகா என்பது நமது பாரம்பரியத்தின் அங்கம் என்றும், இது நம்மை ஒருங்கிணைப்பதாகவும் தெரிவித்தார்.
உலக சாம்பியன்ஷிப் போட்டியின் ஆண்கள் ஈட்டி எறிதல் பிரிவில் வெள்ளிப் பதக்கம் வென்ற நீரஜ் சோப்ராவிற்கு பிரதமர் வாழ்த்து

உலக சாம்பியன்ஷிப் போட்டியின் ஆண்கள் ஈட்டி எறிதல் பிரிவில் வெள்ளிப் பதக்கம் வென்ற நீரஜ் சோப்ராவிற்கு பிரதமர் திரு நரேந்திர மோடி வாழ்த்து தெரிவித்துள்ளார். இந்திய விளையாட்டு ஆணையகத்தின் ட்விட்டர் பதிவிற்கு பதில் அளித்த பிரதமர் கூறியதாவது: “நமது தனித்துவம் வாய்ந்த விளையாட்டு வீரர்களுள் ஒருவரது மிகச்சிறந்த சாதனை! உலக சாம்பியன்ஷிப் #WorldChampionships போட்டிகளில் வரலாற்று சிறப்புமிக்க வெள்ளிப் பதக்கம் வென்ற நீரஜ் சோப்ராவிற்கு @Neeraj_chopra1 வாழ்த்துகள். இந்திய விளையாட்டுத் துறைக்கு இது ஒரு சிறப்பான தருணம். நீரஜ்ஜின் எதிர்கால முயற்சிகளுக்கு நல்வாழ்த்துகள்.”
இந்திய விமானப் படையின் மார்ஷல் அர்ஜன் சிங் மறைவிற்கு பிரதமர் இரங்கல்

இந்திய விமானப் படையின் மார்ஷல் அர்ஜன் சிங் மறைவிற்கு பிரதமர் திரு.நரேந்திர மோடி அவர்கள் இரங்கல் தெரிவித்துள்ளார். டுவிட்டரில் தொடர்ச்சியாக பதிவுகளை வெளியிட்டுள்ள பிரதமர், இந்திய விமானப் படையில் திறன் வளர்ப்பதற்கு இந்திய விமானப் படை மார்ஷல் அர்ஜன் சிங் செலுத்திய கவனம், நமது பாதுகாப்புத் திறனுக்கு கூடுதலாக பெரும் வலிமையை சேர்த்தது எனத் தெரிவித்துள்ளார். மேலும், அவரை போற்றுதலுக்குரிய வான் வீரர் மற்றும் நல்ல மனிதர் என அழைத்துள்ள பிரதமர், அவரது மறைவினால் வாடும் அவரது குடும்பத்தினர் மற்றும் பிறருக்கும் தனது இரங்கலை தெரிவித்துள்ளார். “இந்திய விமானப் படை மார்ஷல் அர்ஜன் சிங்கின் மறைவினால் இந்திய துயரம் அடைந்துள்ளது. தேசத்திற்கு அவர் ஆற்றிய தன்னகரில்லா சேவை நாம் என்று நினைவில் கொண்டிருக்கிறோம். இந்திய விமானப் படை மார்ஷல் அர்ஜன் சிங்கின் இந்திய விமானப் படையில் திறன் வளர்ப்பதற்கு செலுத்திய கவனம், நமது பாதுகாப்புத் திறனுக்கு கூடுதலாக பெரும் வலிமையை சேர்த்தது 1965-ம் ஆண்டு, இந்திய விமானப் படை மார்ஷல் அர்ஜன் சிங்கின் தலைசிறந்த தலைமையின் கீழ், இந்திய விமானப் படையின் போற்றத்தக்க செயலை இந்தியா என்றும் மறக்காது. சில காலங்களுக்கு முன்னர் நான் அவரை சந்தித்தபோது, தனது மோசமான உடல்நிலையின்போது, நான் வேண்டாம் என்றபோதும், அவர் எழுந்து நின்று வணக்கம் தெரிவிக்க முயற்சித்தார். அத்தகையது அவரது வீரருக்கான ஒழுக்கம். போற்றுதலுக்குரிய விமானப்படை வீரர் மற்றும் நல்ல மனிதரான இந்திய விமானப் படையின் மார்ஷல் அர்ஜன் சிங்கின் மறைவினால் வாடும் அவரது குடும்பத்தினர் மற்றும் பிறருக்கு எனது இரங்கலை தெரிவித்துக் கொள்கிறேன். அவரது ஆன்மா சாந்தியடைவதாக”, என பிரதமர் தெரிவித்துள்ளார்.
உக்ரைனிலிருந்து இந்தியர்களை மீட்பதற்காக தொடங்கப்பட்ட ஆபரேஷன் கங்காவில் தொடர்புடையவர்களைப் பிரதமர் திரு.நரேந்திர மோடி இணைய வழியாக சந்தித்தார்

ஆபரேஷன் கங்காவில் தொடர்புடையவர்களுடன் பிரதமர் திரு.நரேந்திர மோடி இன்று காலை கலந்துரையாடினார். ஆபரேஷன் கங்கா மூலம் உக்ரைனிலிருந்து சுமார் 23,000 இந்தியக் குடிமக்களும், 18 நாடுகளைச் சேர்ந்த 147 வெளிநாட்டவர்களும் வெற்றிகரமாக மீட்கப்பட்டனர். இந்த கலந்துரையாடலின்போது இந்திய சமூகம் மற்றும் உக்ரைன், போலந்து, ஸ்லொவேகியா, ரூமேனியா, ஹங்கேரி ஆகியவற்றின் தனியார் துறை பிரதிநிதிகளும் ஆபரேஷன் கங்காவின் பகுதியாக தங்களின் அனுபவங்களை, தாங்கள் எதிர்கொண்ட சவால்களை விவரித்தனர். மேலும் சிக்கலான மனிதநேய இயக்கத்திற்கு பங்களிப்பு செய்ததால் பெற்ற கவுரவத்தையும் தங்களின் திருப்தி உணர்வையும் வெளிப்படுத்தினர். இந்த இயக்கம் வெற்றி பெறுவதற்கு அயராது பாடுபட்ட இந்திய சமூகத் தலைவர்கள், தொண்டர்கள், நிறுவனங்கள், தனியார் துறையைச் சேர்ந்த தனிநபர்கள், அரசு அலுவலர்கள் ஆகியோருக்கு கனிவான பாராட்டுக்களைப் பிரதமர் தெரிவித்தார். இந்த நெருக்கடியான தருணத்தில் இந்திய குடிமக்களின் பாதுகாப்பை உறுதி செய்வதற்கு அரசால் மேற்கொள்ளப்பட்ட முயற்சிகள் பற்றியும் அவர் கூறினார். உக்ரைன் மற்றும் அதன் அண்டை நாடுகளின் தலைவர்களுடன் தனிப்பட்ட முறையில் கலந்துரையாடியதை நினைவுகூர்ந்த பிரதமர் அனைத்து வெளிநாட்டு அரசுகளிடமிருந்தும் பெறப்பட்ட ஆதரவுக்கு நன்றி தெரிவித்தார்.
மகாநவமி தினத்தில் மாதா சித்திதாத்ரியை வணங்கினார்  பிரதமர்

நவராத்திரி கொண்டாட்டத்தின் போது, மகா நவமி தினத்தில் மாதா சித்திதாத்ரியை பிரதமர் திரு நரேந்திர மோடி பிரார்த்தனை செய்தார் மற்றும் அனைவருக்கும் ஆசி கோரினார். இது குறித்து சுட்டுரையில், பிரதமர் விடுத்துள்ள செய்தியில்; ‘‘நவராத்திரியில் மகாநவமி புனித தருணத்தில் மாதா சித்திதாத்ரி வணங்கப்படுகிறார். அவரின் ஆசியுடன், அனைவரும் தங்கள் இலட்சியங்களை அடைய நான் வாழ்த்துகிறேன். மாதாவின் பக்தர்களுக்கு வாழ்த்தக்கள்…’’ என தெரிவித்துள்ளார்.
மலேசியாவுடன் திருத்தப்பட்ட விமான சேவைகள் ஒப்பந்தம் செய்வதற்கு அமைச்சரவை ஒப்புதல்

மலேசியாவுடன் திருத்தப்பட்ட விமான சேவைகள் ஒப்பந்தம் (ஏ.எஸ்.ஏ) செய்வதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் ஒப்புதல் அளித்துள்ளது. திருத்தப்பட்ட ஏ.எஸ்.ஏ -வுக்கு 2011-ல் முதல்குறி இடப்பட்டது. இருந்தபோதிலும், சட்டப் பிரிவு 13 ல் சில மாறுபாடுகள் இருந்த காரணத்தால், அதாவது வருமானத்தை செலுத்துவது தொடர்பாக மாறுபாடுகள் இருந்த காரணத்தால், ஒப்பந்தம் கையெழுத்திட முடியாமல் போனது. ICAN 2016-ல் நடைபெற்ற சந்திப்பின்போது, இந்திய அரசின் நிதி அமைச்சகம் கூறிய ஆலோசனையின்படி மேற்படி சட்டப்பிரிவை திருத்தம் செய்வதற்கு மலேசிய தரப்பு ஒப்புக் கொண்டது. விமான சேவைகள் ஒப்பந்தத்தின் சிறப்பம்சங்கள் • இப்போதைய ஏ.எஸ்.ஏ 1974-ல் கையெழுத்திடப்பட்டது. எனவே ஏ.எஸ்.ஏ-வை திருத்தம் செய்து, மேம்படுத்தி நவீனப்படுத்த வேண்டிய தேவை உள்ளது. • இப்போதுள்ள ஏ.எஸ்.ஏ -வின் அம்சங்கள் சமீபத்திய ICAO வரையறையின்படி புதிய அம்சங்கள் மூலமாக மாற்றப்படும். • 3வது நாட்டு விமான நிறுவனத்தின் கூட்டுறவு மார்க்கெட்டிங் ஒப்பந்தம் சேர்க்கப் பட்டுள்ளது. • உள்நாட்டு விதிமுறை பகிர்தலுக்கான பிரிவு சேர்க்கப்பட்டுள்ளது • பாதுகாப்பு மற்றும் உத்தரவாதம் குறித்த சட்டப்பிரிவுகள், திருத்தப்பட்ட ஏ.எஸ்.ஏ-ல் சேர்க்கப் பட்டுள்ளன. • பயணமுறை மாற்ற சேவைகள் குறித்த சட்டப் பிரிவு திருத்தப்பட்ட ஏ.எஸ்.ஏ-வில் சேர்க்கப் பட்டுள்ளது. மற்ற தரப்பாரின் எல்லையில் எந்த இடத்தில் இருந்தும் விமான பயணியும் சரக்கும் எந்தவொரு பயணமுறை மாற்ற போக்குவரத்தின் மூலமும் செல்வதற்கு இது அனுமதி அளிக்கும்.
பிப்ரவரி 4 அன்று `சவுரி சவுரா’ நூற்றாண்டு விழா கொண்டாட்டங்களை பிரதமர் தொடங்கி வைக்கிறார்

பிரதமர் திரு நரேந்திர மோடி, உத்திரப்பிரதேசம் கோரக்பூரில் உள்ள சவுரி சவுராவில், இம்மாதம் 4ஆம் தேதியன்று (4.2.21), காலை 11 மணிக்கு, சவுரி சவுரா நூற்றாண்டு விழா கொண்டாட்டங்களைக் காணொலி வாயிலாகத் தொடங்கி வைக்கிறார். இந்திய சுதந்திரப் போராட்டத்தின் முக்கிய நிகழ்வான `சவுரி சவுரா’ சம்பவம் நடந்து அன்றுடன் நூறு ஆண்டுகள் ஆகின்றன. இந்த விழாவில், சவுரி சவுரா நூற்றாண்டிற்கான சிறப்பு அஞ்சல் தலையையும் பிரதமர் வெளியிடுகிறார். உத்திரப் பிரதேச முதலமைச்சரும் விழாவில் கலந்து கொள்கிறார். 2021 பிப்ரவரி 4ஆம் தேதி முதல் 2022 பிப்ரவரி 4 வரை, உத்திரப் பிரதேச மாநிலத்தின் அனைத்து 75 மாவட்டங்களிலும் நூற்றாண்டு விழா கொண்டாங்களையும், பல்வேறு நிகழ்ச்சிகளையும் நடத்த அம்மாநில அரசு திட்டமிட்டுள்ளது.
மக்களுக்கான மருந்துகளை வழங்கும் பிரதமர் தேசிய திட்டத்தின்  பயனாளிகளுடன் பிரதமர் கலந்துரையாடினார்

மக்களுக்கான மருந்துகளை வழங்குவதற்கான பிரதமர் தேசிய திட்டத்தினால் பயனடைந்தோருடனும் மற்றும் மக்களுக்கான மருந்து விற்பனையகங்களின் உரிமையாளர்களுடனும் பிரதமர் திரு. நரேந்திர மோடி இன்று காணொளிக் காட்சியின் மூலம் கலந்துரையாடினார். பொதுவான மருந்துகளைப் பயன்படுத்துவதற்கு ஊக்கமளிக்கவும் அது குறித்து விழிப்புணர்வை ஏற்படுத்தவும் 2019-ம் ஆண்டு மார்ச் 7-ம் தேதியை மக்களுக்கான மருந்து தினமாக அனுசரிப்பதென மத்திய அரசு முடிவெடுத்திருந்தது. நாடெங்கிலும் இருந்து சுமார் 5,000க்கும் மேற்பட்ட இடங்களில் உள்ள பயனாளிகள் மற்றும் விற்பனையக உரிமையாளர்கள் ஆகியோருடன் கலந்துரையாடிய பிரதமர் குறைந்த விலையில் உயர்தரமான மருந்துகள் கிடைப்பதை உறுதி செய்ய அரசு இரண்டு முக்கிய நடவடிக்கைகளை மேற்கொண்டது என்று குறிப்பிட்டார். முதலாவதாக, 850 அத்தியாவசியமான மருந்துகளின் விலைகள் ஒழுங்குபடுத்தப்பட்டன; இதய நோய்க்கான ஸ்டெண்ட் மற்றும் மூட்டு அறுவைசிகிச்சைக்கான கருவிகள் ஆகியவற்றின் விலைகள் குறைக்கப்பட்டன. இரண்டாவதாக, நாடு முழுவதிலும் மக்கள் மருந்து விற்பனை மையங்கள் தொடங்கப்பட்டன. இந்த நடவடிக்கைகள் ஏழைகளுக்கு மட்டுமின்றி, நடுத்தர வர்க்கத்தினருக்கும் பெருமளவிற்குப் பயன்தரும் வகையில் அமைந்தன என பிரதமர் கூறினார். இந்த மக்கள் மருந்து விற்பனை மையங்களில் சந்தை விலையை விட ஐம்பது முதல் தொண்ணூறு சதவீதம் குறைவான விலையில் மருந்துகள் கிடைக்கின்றன என்றும் பிரதமர் கூறினார். கடந்த நான்கரை ஆண்டுகளில் 5,000க்கும் மேற்பட்ட மக்கள் மருந்து விற்பனை மையங்கள் தொடங்கப்பட்டுள்ளன என்றும் அவர் மேலும் கூறினார். இந்த மையங்கள் நல்ல தரமான மருந்துகளை மட்டும் வழங்கவில்லை; சுய வேலைவாய்ப்பையும் புதிய வேலைகளுக்கான வாய்ப்புகளையும் உருவாக்கியுள்ளன என்றும் பிரதமர் குறிப்பிட்டார். சுகாதாரத் துறையின் முழுமையான மாற்றம் குறித்த தொலைநோக்கு பற்றிப் பேசிய பிரதமர் இந்த விஷயத்தில் “தள்ளிப்போடுவதல்ல தீர்வுகளைத் தருவதே” என்பதே அரசின் அணுகுமுறையாக இருந்து வருகிறது என்று குறிப்பிட்டார். இத்துறையை மாற்றி அமைப்பதற்காக இத்துறையோடு தொடர்புடைய அனைவருமே இணைந்து செயல்பட்டு வருகின்றனர் என்றும் பிரதமர் குறிப்பிட்டார். கடந்த நான்கரை ஆண்டுகளில் 15 புதிய எய்ம்ஸ் மருத்துவமனைகள் கட்டப்பட்டுள்ளன; அல்லது கட்டப்பட்டு வருகின்றன என்றும் மருத்துவத் துறையில் 31,000 எம் பி பி எஸ் மற்றும் பட்ட மேற்படிப்புக்கான இடங்கள் அதிகரிக்கப்பட்டுள்ளன என்றும் அவர் குறிப்பிட்டார். பிரதமருடன் கலந்துரையாடிய பயனாளிகள் மக்கள் மருந்து விற்பனை மையங்களில் நல்ல தரமான மருந்துகள் கிடைப்பது குறித்த தங்கள் மகிழ்ச்சியை வெளிப்படுத்தினர். முறையான மருத்துவ கவனிப்பைப் பெறும் அதே நேரத்தில் குறைந்த விலையில் மருந்துகளை பெற முடிவதன் விளைவாக தங்களால் சேமிக்க முடிந்துள்ளது என்றும் பயனாளிகள் பிரதமரிடம் தெரிவித்தனர். —-
ப்ரிக்ஸ் நாடுகளில் உள்ள ப்ரிக்ஸ் பல்கலைக்கழகங்களோடு கையெழுத்திடப்பட்ட ஒப்பந்தத்துக்கு ஏற்பு

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, ப்ரிக்ஸ் நாடுகளில் உள்ள ப்ரிக்ஸ் பல்கலை கழகங்களோடு கையெழுத்திடப்பட்ட புரிந்துணர்வு ஒப்பந்தத்துக்கு ஒப்புதலை வழங்கியது. இது தொடர்பான பேச்சுவார்த்தைகள், நவம்பர் 2015ல் ரஷ்யாவின் மாஸ்கோ நகரில், 3வது ப்ரிக்ஸ் கல்வி அமைச்சர்கள் மாநாட்டில் நடைபெற்றது. இந்த புரிந்துணர்வு ஒப்பந்தம் ப்ரிக்ஸ் நாடுகளிடையே, அறிவியல் ஆராய்ச்சி, உயர்கல்வி, தகவல் பரிமாற்றம், ஆய்வு, சிறந்த நடைமுறைகளை செயல்படுத்துதல், கூட்டு ஆராய்ச்சி, மாணவர்கள், ஆராய்ச்சியாளர்கள் மற்றும் கல்வியாளர்கள் பரிமாற்றம் ஆகியவற்றுக்கு பெரும் வகையில் உதவி செய்யும்.
வதோதராவில் விமான உற்பத்தி ஆலையின் அடிக்கல் நாட்டு விழாவில் பிரதமரின் உரை

குஜராத் ஆளுநர் திரு ஆச்சார்யா தேவ்ரத் அவர்களே, குஜராத் முதல்வர் திரு புபேந்திரபாய் பட்டேல் அவர்களே, மத்திய அமைச்சர்கள் திரு ராஜநாத் சிங் அவர்களே, திரு ஜோதிராதித்ய சிந்தியா அவர்களே, டாட்டா சன்ஸ் நிறுவனத்தின் தலைவர் அவர்களே, ஏர்பஸ் இன்டர்நேஷனல் நிறுவனத்தின் தலைமை வர்த்தக அதிகாரி அவர்களே, பாதுகாப்பு மற்றும் விமானப் போக்குவரத்துத் துறையுடன் சம்பந்தப்பட்டவர்களே, தாய்மார்களே, அன்பர்களே! வணக்கம்! உலகின் மிகப்பெரிய உற்பத்தி முனையமாக இந்தியாவை மாற்றுவதில் இன்று முக்கிய முயற்சியை நாம் மேற்கொண்டுள்ளோம். இன்று இந்தியா தனக்குரிய போர் விமானங்களைத் தயாரிக்கிறது. நீர் மூழ்கிக் கப்பல்களையும், டாங்கிகளையும் உற்பத்தி செய்கிறது. இது தவிர, இந்தியாவில் தயாரிக்கப்பட்ட மருந்துகளும், தடுப்பூசிகளும் உலகம் முழுவதும் லட்சக்கணக்கான மக்களின் உயிரை இன்று காப்பாற்றி வருகின்றன. இந்தியாவில் உற்பத்தி செய்யப்படும் மின்னணு சாதனங்கள், செல்பேசிகள், கார்கள் போன்றவை பல்வேறு நாடுகளில் ஆதிக்கம் செலுத்துகின்றன. நாட்டின் பாதுகாப்பு மற்றும் விமானத் துறையில் மிகப்பெரிய மாற்றத்தை ஏற்படுத்தக்கூடிய ஆற்றலை வதோதராவில் இன்று அடிக்கல் நாட்டப்பட்டுள்ள திட்டம் பெற்றுள்ளது. இந்தியாவின் பாதுகாப்பு விமான துறையில் முதன்முறையாக இத்தகைய அபரிமிதமான முதலீடு செய்யப்படுகிறது. இங்கு உற்பத்தி செய்யப்படும் விமானம் நமது ராணுவத்திற்கு வலு சேர்ப்பதோடு விமான உற்பத்திக்கான புதிய சூழலியலையும் உருவாக்கும். விமானத்தின் சிறிய பாகங்களை இந்தியா ஏற்கனவே ஏற்றுமதி செய்து வந்த போதிலும், தற்போது ராணுவ போக்குவரத்து விமானங்கள் முதன்முறையாக நாட்டில் உற்பத்தி செய்யப்பட இருக்கின்றன. நூற்றுக்கும் மேற்பட்ட குறு, சிறு மற்றும் நடுத்தர தொழில் நிறுவனங்கள் இந்தத் திட்டத்தில் கலந்து கொள்ளவிருப்பதாக நான் அறிகிறேன். எதிர்காலத்தில் உலக நாடுகளுக்கு ஏற்றுமதி செய்வதற்கான விண்ணப்பங்களும் பெறப்படும். நண்பர்களே, இன்று நாம் சேவை துறையில் கவனம் செலுத்துவது மட்டுமல்லாமல் உற்பத்தித் துறையை மேம்படுத்துவதிலும் அதிக கவனம் செலுத்துகிறோம். முதலீட்டுக்கு உகந்த கொள்கைகளை அரசு உருவாக்கி வருவதால் அந்நிய நேரடி முதலீடுகளும் அதிகரித்து வருகின்றன. கடந்த எட்டு ஆண்டுகளில் 160க்கும் மேற்பட்ட நாடுகளைச் சேர்ந்த நிறுவனங்கள் இந்தியாவில் முதலீடு செய்துள்ளன. பொருளாதாரத்தின் 60 துறைகளையும், 31 மாநிலங்கள் மற்றும் யூனியன் பிரதேசங்களையும் இந்த முதலீடுகள் சென்றடைந்துள்ளன. விமானப் போக்குவரத்துத் துறையில் மட்டுமே 3 பில்லியன் டாலருக்கும் அதிகமான தொகை முதலீடு செய்யப்பட்டுள்ளது. பாதுகாப்பு மற்றும் விமானப் போக்குவரத்துத் துறைகள்தான் வருங்காலத்தில் தற்சார்பு இந்தியா திட்டத்தின் மிகப்பெரிய தூண்களாக செயல்படவிருக்கின்றன. இந்த வரலாற்று சிறப்புமிக்க தருணத்தில், தற்போது நாட்டில் ஏற்பட்டுள்ள முதலீட்டு நம்பிக்கையை அதிக அளவில் பயன்படுத்திக் கொள்ளுமாறு தொழில்துறையினரைக் கேட்டுக்கொள்கிறேன். அனைவரின் முயற்சி என்ற தாரக மந்திரத்தோடு நாம் முன்னேற வேண்டும். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1872049
ரியோ ஒலிம்பிக்சில் சாக்ஷி மாலிக்கிற்கு வெண்கலப் பதக்கம் – பிரதமர் வாழ்த்து

ரியோ ஒலிம்பிக்சில் மல்யுத்தப் போட்டியில் வெண்கலப் பதக்கம் வென்ற செல்வி மாலிக்குக்கு பிரதமர் திரு நரேந்திர மோடி தனது வாழ்த்துகளை தெரிவித்துள்ளார். செல்வி மாலிக் வரலாறு படைத்து உள்ளார்! அவர் வெண்கலப் பதக்கம் வென்றதற்கு எனது வாழ்த்துகள். தேசமே இந்த வெற்றியை கொண்டாடுகிறது. ரக்ஷா பந்தன் திருநாள் அன்று, இந்தியாவின் மகள் வெண்கலப்பதக்கம் வென்று நம் அனைவருக்கும் பெருமை சேர்த்துள்ளார். வரும் ஆண்டுகளில் சாக்ஷி மாலிக் பல வீரர்களை ஊக்குவிப்பார் என்று நம்புவதாக பிரதமர் தனது வாழ்த்து செய்தியில் கூறியுள்ளார்.
பிரதமர் திரு.நரேந்திர மோடியை சந்தித்தார் சீனாவின் அரசு ஆலோசகர் திரு.யாங் ஜீச்சி

பிரதமர் திரு. நரேந்திர மோடியை, சீன மக்கள் குடியரசின் அரசு ஆலோசகரும், சீனாவின் எல்லை விவகாரங்களுக்கான சிறப்பு பிரதிநிதியுமான திரு.யாங் ஜீச்சி இன்று சந்தித்துப் பேசினார். அதிபர் ஜி ஜின்பிங் மற்றும் பிரதமர் லீ கெகியாங் ஆகியோரின் வாழ்த்துகளை பிரதமரிடம் திரு.யாங் ஜீச்சி தெரிவித்துக் கொண்டார். எல்லை விவகாரம் தொடர்பாக இந்தியா மற்றும் சீனாவின் சிறப்பு பிரதிநிதிகள் இடையே இன்று காலை நடைபெற்ற 20-வது சுற்றுப் பேச்சுவார்த்தை குறித்து பிரதமரிடம் திரு.யாங் ஜீச்சி-யும், திரு.அஜித் தோவலும் விளக்கினர். 9-வது பிரிக்ஸ் மாநாட்டில் பங்கேற்பதற்காக ஜியாமென் நகருக்கு செப்டம்பர் 2017-ல் பயணம் மேற்கொண்டதையும், அங்கு அதிபர் ஜி ஜின்பிங்கை சந்தித்துப் பேசியதையும் பிரதமர் மகிழ்ச்சியுடன் நினைவுகூர்ந்தார். இந்தியா மற்றும் சீனாவின் பரஸ்பர நலனுக்கு மட்டுமன்றி, இந்தப் பிராந்தியம் மற்றும் உலகின் நலனுக்கு இந்தியா-சீனா இடையே வலுவான நல்லுறவு இருக்க வேண்டியது அவசியம் என்று பிரதமர் திரு.நரேந்திர மோடி கூறினார்.
ஜூலை 16 அன்று உத்தரப்பிரதேசத்திற்கு பயணம் மேற்கொள்ளும் பிரதமர், புந்தேல்கண்ட் விரைவுச்சாலையை தொடங்கிவைக்கிறார்

2022 ஜூலை 16 அன்று உத்தரப்பிரதேசத்திற்கு பயணம் மேற்கொள்ளும் பிரதமர் திரு நரேந்திர மோடி, ஜலான் மாவட்டம் ஒராய் வட்டம் கைத்தேரி கிராமத்தில் காலை 11.30 மணிக்கு, புந்தேல்கண்ட் விரைவுச்சாலையை தொடங்கிவைக்கிறார். சாலை கட்டமைப்பு மேம்பாட்டை நோக்கிய பணியில் முக்கிய அம்சமான போக்குவரத்து தொடர்பை நாடு முழுவதும் விரிவாக்க அரசு உறுதிபூண்டுள்ளது. இதன் ஒரு பகுதியாக புந்தேல்கண்ட் விரைவுச்சாலைக்கு 2020 பிப்ரவரி 29 அன்று பிரதமர் அடிக்கல் நாட்டியிருந்தார். இந்த விரைவுச்சாலைப் பணி 28 மாதங்களில் முடிக்கப்பட்டு இப்போது பிரதமரால் தொடங்கிவைக்கப்படுகிறது. உத்தரப்பிரதேச விரைவுச் சாலைகள் தொழில்துறை மேம்பாட்டு ஆணைய உதவியுடன் 296 கிலோ மீட்டர் நீளமுள்ள இந்த நான்கு வழி விரைவுச்சாலை ரூ.14,850 கோடி செலவில் அமைக்கப்பட்டுள்ளது. இது பின்னர், ஆறு வழிச்சாலையாக விரிவாக்கப்படும். இது சித்திரகூட மாவட்டத்தின் பரத்கூப் அருகே உள்ள கோண்டா கிராமத்தில் என்எச்-35லிருந்து எட்டாவா மாவட்டம் குட்ரெயில் கிராமம் வரை நீட்டிக்கப்பட்டு ஆக்ரா – லக்னோ விரைவுச் சாலையுடன் இணைக்கப்படுகிறது. இது சித்திரகூடம், பண்டா, மகோபா, ஹமீர்பூர், ஜலான், அவ்ரையா, எட்டாவா ஆகிய ஏழு மாவட்டங்கள் வழியாக செல்கிறது. இந்த பிராந்தியத்தில் போக்குவரத்து தொடர்பை மேம்படுத்தும் புந்தேல்கண்ட் விரைவுச்சாலை பொருளாதார வளர்ச்சிக்கும் பெருமளவு ஊக்கமளிக்கும். இதன் விளைவாக உள்ளூர் மக்களுக்கு ஆயிரக்கணக்கான வேலைவாய்ப்பு உருவாகும். இந்த விரைவுச்சாலைக்கு அருகே, பண்டா, ஜலான் மாவட்டங்களில் தொழில்துறைக்கான பெருவழிப்பாதை அமைக்கும் பணி ஏற்கனவே தொடங்கியுள்ளது.